Dr. Sameer Abbas, ’n veearts van Potchefstroom, is deur ’n onafhanklike dissiplinêre komitee van die Suid-Afrikaanse Veterinêre Raad skuldig bevind aan onprofessionele gedrag.
Meer as 50 dooie varke is in Julie 2014 op Modise se plaas, Modderfontein naby Potchefstroom gevind. Die oorblywende 85 varke was besig om die vrot karkasse van ander varke te vreet. Volgens die NDBV, het dr. Abbas foto’s op die plaas geneem. Hy het ook weefselmonsters van die diere vir ontleding geneem en het ook ’n nadoodse ondersoek gedoen op die karkas van ‘n skaap wat op Modise se plaas gevrek het.
Die NDBV het aangeneem al die inligting sou as die basis van die verslag dien wat by die dossier bygevoeg sou word. Maar dr. Abbas het op 22 Julie ’n e-pos aangestuur waar hy homself onttrek van die saak en nie meer betrokke wil wees by die ondersoek nie. Die NDBV het bevestig dat dit die eerste keer in die organisasie se 59 jaar geskiedenis is dat ’n veearts versuim het om ’n verslag in te dien aan hulle.
Volgens ’n skrywe op Facebook deur dr. Abbas se vrou, Safiah Maali, is die saak polities gemotiveer en steeds nie afgehandel nie. Sy skryf ook dat sy glo dr. Abbas is nie skuldig op die aanklagte nie.